Къэбэрдей-Балъкъэр Республикэм и Iэтащхьэ КIуэкIуэ Юрий Щэнхабзэм и лэжьакIуэм и махуэмрэ Театрым и дунейпсо махуэмрэ ятеухуауэ цIыхухэм Зэрызахуигъазэ
ПщIэ зыхуэсщI ныбжьэгъухэ!
Къэбэрдей-Балъкъэр Республикэм и Парламентымрэ Правительствэмрэ я цIэкIэ сынывохъуэхъу Щэнхабзэм и лэжьакIуэм и махуэмрэ Театрым и дунейпсо махуэмкIэ!
Щэнхабзэм ди жылагъуэм дежкIэ иIэ мыхьэнэр къыпхуэмылъытэн хуэдизщ, ар ди зэхэтыкIэм и лъабжьэ нэхъыщхьэхэм ящыщщи. Лъэпкъ зэмылIэужьыгъуэхэм я хабзэ нэхъыфIхэр зэхуихьэсауэ, нэхъыжьхэмрэ нэхъыщIэхэмрэ зэIэпах фIыгъуэу щыткIэрэ, абы къалэнышхуэ егъэзащIэ цIыхухэр фIым къыхуэгъэушынымкIэ, гъэсэныгъэ дахэ яхэлъхьэнымкIэ.
Фи щIэныгъэри, зэфIэкIри, зэчийри фэ къыхувогъэсэбэп ди республикэм и цIыхубэм зэрагъэпэща псэкупсэ къулеигъэхэр хъумэным, ахэр нэхъри гъэбэгъуэным. Фыщылажьэ щIыпIэм емылъытауэ, ар библиотекэу е музейуэ, щэнхабзэмкIэ унэу е театру щрырети, фэ лъэпкъым къыдекIуэкI фIыгъуэхэр зыгъэбагъуэу, зыхъумэу фыщытщ. Щэнхабзэм и лэжьакIуэхэм къалэнышхуэ ягъэзащIэ щIыналъэхэм, хэкухэм яку дэлъ зэпыщIэныгъэхэр гъэбыдэнымкIэ. Къэбэрдей-Балъкъэрым и профессиональнэ, творческэ гупхэм я Iэзагъыр дахэу щагъэлъагъуэ Урысейми хамэ щIыналъэхэми я утыкухэм.
КъытщIэхъуэ щIэблэр гъэсэным хуэфщI хэлъхьэныгъэм и инагъри къыпхуэмылъытэну инщ. АбыкIэ къалэн хэха я пщэ къыдохуэ театрым и лэжьакIуэхэм, сценэм щагъэлъагъуэ образхэмкIэ, я литературэ псалъэ шэрыуэмкIэ щIалэгъуалэр гъуэгу тэмэм теувэнымкIэ сэбэпышхуэ яхуэхъухэм. Си фIэщ мэхъу фи Iэзагъэмрэ зэчиймрэ ди лъэпкъхэм къадэгъуэгурыкIуа щэнхабзэхэр хъумэным дяпэкIи зэрыхуэвгъэлэжьэнур, фи ехъулIэныгъэхэм урысейпсо, дунейпсо щэнхабзэхэр зэрагъэбэгъуэ- нур.
Узыншагъэ быдэ, дэрэжэгъуэ фиIэну, фи Iуэхухэр ефIэкIуэну, Къэбэрдей-Балъкъэрым ифI къызыхэкIын лэжьыгъэхэр къывэхъулIэну сынывохъуэхъу.
